
Kapittel 1

DEN MYSTISKE 
MANNEN

Mathias våknet med et rykk. Hele verden ristet. Han tok airpodsene ut av ørene, strakte hals og kikket ned på landskapet under seg gjennom flyvinduet. De hadde begynt nedstigningen til Bardufoss lufthavn. Susingen fra kabinen blandet seg med kneppene fra Gabriels kamera.

De satt ved siden av hverandre på seteraden, alle tre. Mathias i midten, Sara ved midtgangen, Gabriel ved vinduet. Gabriel tok bilder hele tiden og insisterte på å bruke et vanlig kamera, ikke iPhone som alle andre. Det var bare én av mange ting som gjorde at han hadde rizz.

Mathias så bort på Sara og tenkte at han skulle ønske det bare var Gabriel og ham. Siden påskeferien i Gråskog hadde de hengt mye sammen. Gabriel kom ofte til Bærum, og Mathias hadde også vært hos ham i huset i Gråskog. Det hendte Sara klaget på at han var så opptatt av Gabriel, men hun hadde ikke noe hun skulle ha sagt. Hun var like opptatt av Adion, som hun hadde blitt sammen med to dager etter at de kom hjem fra påskeferien. Nå var Adion på sommerferie i Pakistan, mens foreldrene hadde syntes det bare var koselig at Gabriel ble med på sommerferie til Senja.

– Da har vi landet, sa faren fra den andre siden av midtgangen da flyet touchet rullebanen.

Mathias, Gabriel og Sara så på hverandre og smilte. Som om ikke det var obvious.

– Og om noen timer er vi på Husøy. Jeg lurer på om stedet er som i den tv-serien? Det er i hvert fall masse natur på Senja. Vi må ta noen gode fjellturer, skravlet moren.

– Jeg vil gjerne ta bilder av midnattssolen, sa Gabriel.

– Det blir mange muligheter for det, nikket faren.

Mathias så på Gabriel – det blonde håret og de blå øynene som han syntes var så fine. Hjertet slo fortere. Selv om de hadde hengt masse sammen og snappet konstant, hadde de ikke snakket om at de var kjærester. Sara gjorde sitt beste for å shippe dem, men Mathias hadde enda ikke hatt samtalen med Gabriel. Han ville ikke pushe noe.

Flypassasjerene hadde gått ut i midtgangen for å ta håndbagasjen ned fra pakkeluken. Sara hadde fortsatt hodet bøyd over mobilen. Det virket ikke som hun hadde planer om å reise seg.

– Hey, Sara. Vi er fremme, altså.

Mathias dunket tvillingsøsteren i skulderen. Hun løftet hodet og ga ham et irritert blikk.

– Jeg skal bare se ferdig denne TikToken, sa hun og vendte tilbake til mobilen.

Faren blandet seg inn fra midtgangen.

– Du kan se mer på telefonen etterpå, Sara. Nå må vi komme oss av gårde så vi får leid bil, sa han bestemt. Sara reiste seg, men oppmerksomheten var fortsatt rettet mot mobilen. Hvis hun fant noe som interesserte henne, kunne hun være oppslukt i mange timer. Da var hun umulig å få kontakt med.

Utenfor var himmelen overskyet. Det hadde regnet i Bærum før de dro også, i over en uke. De voksne klaget over at sommerferien regnet bort.

Mathias brydde seg verken om sol eller regn. Så lenge Gabriel var med på turen, kom han til å ha det nice uansett. Tiden stanset liksom når han var sammen med Gabriel. Ikke noe annet betydde noe.

– Dette ser seriøst ikke ut som en flyplass, sa Gabriel og slo ut med hånden.

Mathias var enig. Bardufoss var den minste flyplassen han hadde sett.

Det tok en halv time før de fikk bilen og kunne stable seg og bagasjen inn i den. Mathias satt i midten i baksetet, med Sara og Gabriel på hver side. Akkurat som i flyet. Gabriel hadde dratt frem kameraet igjen. Eller, aldri egentlig lagt det bort. Han så alltid verden gjennom fotolinsen.

– Det blir skikkelig fett på Husøy, sa Mathias og smilte.

– Mm, sa Gabriel og fortsatte å bevege på kameraet.

Mathias kjente brått en klump i magen. Var Gabriel litt lei av ham? Kanskje han måtte forsøke å ikke være så innmari på. Han ville ikke risikere at Gabriel ikke orket ham mer.

– Nå kommer vi snart til Senjatrollet her, annonserte faren etter en stund. – Ja, i det minste restene av det, da.

Senjatrollet hadde vært en populær turistattraksjon på Senja. Sammen med kafeen som lå rett ved, hadde eierne dyrket sin egen og folks fascinasjon for trollmyten. Men en marsdag i 2019 brant trollet ned. Trollparken sto der fortsatt, men stedet var for lengst stengt for turister. Mathias hadde sett alt om det på TikTok før de reiste nordover.

Mathias rettet blikket ut av bilvinduet. Det var ikke akkurat så mye å se. Han trykket seg inn på Netflix, hadde begynt å følge med på en ny anime. Det var Gabriel som hadde anbefalt den. Mathias var dypt inne i episode fire da moren ropte:

– Se opp!

Mathias rakk å få et glimt av en mann midt i veibanen før faren tråkket hardt på bremsen. Bilen stanset med et rykk som fikk setebeltet til å stramme over brystkassen. Hjertet dundret i brystet.

– Seriøst! ropte Sara. Stemmen var redd og skingrende. Faren var allerede på vei ut av bilen. Mathias skalv på fingrene da han løsnet setebeltet.

Hadde faren kjørt på mannen?

Gabriel hoppet ut av bilen, og Mathias fulgte raskt etter. Mannen sto i grøften. Håret var halvlangt og flokete. Han hadde på seg oljehyre. Selv om Mathias var noen meter unna, kunne han lukte at mannen stinket råttent.

Mannen mumlet noe på et fremmed språk og slo ut med armene.

– I’m so sorry! sa faren på engelsk. – Is everything … Er alt i orden?

Mannen tok noen skritt bakover og sa igjen noe på dette språket. Øynene flakket fra side til side, som om han var redd. Da moren sa hun var lege og strakte ut hånden for å ta på ham, rykket han flere skritt bakover.

Så snudde han seg rundt og sprang inn i skogen. De ble stående igjen og se på hverandre.

– Traff du ham med bilen, Christian? spurte moren.

Hun lente seg litt til siden for å se om det var skader på leiebilen. Han ristet på hodet.

– Men det var jammen nære på, sa han.

De kikket opp mot skogen dit mannen hadde løpt.

– Han var helt weirdo, utbrøt Sara.

– Hva slags språk snakket han? undret Gabriel.

Mathias visste at han hadde hørt språket før. Om han bare kunne komme på det.

Faren og moren visste det garantert, men de fortsatte bare å se på hverandre, taust. Det ble stille en stund før moren sa:

– Han virket fryktelig forvirret, sa hun.

– Russisk! utbrøt Mathias.

De andre snudde seg og så på ham.

– Språket han snakket. Det var russisk. Jeg har sett det i TikToker, om Ukrainakrigen.

– Kanskje han er en spion, da, sa Gabriel, som fortsatt hadde kameraet i hånden. – Shit, jeg burde ha knipset et bilde. Jeg ble bare så creeped out da vi bremset, var redd vi hadde kjørt på ham.

– Det var jeg også, sa Mathias.

De snakket litt om hvorfor mannen oppførte seg så rart, før faren skar gjennom og sa:

– Vi får snakke mer om dette inne i bilen, vi kan ikke henge her.

De kom seg inn i bilen, men stemningen var fortsatt preget av at de nesten hadde kjørt på en mann.

– Kanskje han har stukket av fra fengsel eller noe, foreslo Sara.

Mathias så på henne før han lente seg frem mot forsetet.

– Det finnes vel ikke fengsler her, gjør det vel, pappa?

– Nei, og hvis en innsatt hadde rømt, ville det vært overalt i nyhetene. Jeg har ikke fått med meg noe sånt de siste dagene.

Mathias kikket ned på telefonen til Sara. Hun drev og søkte på Google og TikTok på Russland og spioner.

– Det kan jo faktisk hende han er spion. Politiet har tatt flere russiske spioner i Norge i det siste, sa Sara.

Faren trommet fingrene på rattet.

– Men hva gjør en spion på Senja? Her er det jo ikke så mye annet enn fjell og fisk, sa Mathias.

– Og en militærbase! utbrøt Sara og holdt opp mobilen. – Jeg googlet. Det går en ferje fra Senja til Andøya, og på Andøya finnes det en militærbase, så det er ikke så usannsynlig at han er her for å spionere.

Moren vendte seg bakover:

– Nå må dere roe ned konspirasjonsteoriene. Den mannen var ingen spion!

Ingen svarte. Moren fortsatte:

– Det er ikke slik spioner opererer.

– Nei vel, sa Mathias.

Moren vendte seg fremover igjen. Mathias lente ansiktet mot Gabriel. De var så nære, lårene lå inntil hverandre. Det prikket i hele kroppen.

– Jeg tror også at han kan ha vært spion, sa Mathias litt lavt. – Jeg har lest at russerne har spioner i mange land.

– Det er sykt irriterende at jeg ikke fikk tatt et et bilde, sa Gabriel.

Øynene deres møttes. Det gikk et sug gjennom Mathias.

– Det var definitely noe merkelig med den mannen, gjentok Sara bestemt, men noe lavere.

Mathias var enig. Moren hadde sagt at mannen virket forvirret, men han syntes mer at det så ut som redsel. Flyktet han fra noen? Og i så fall hvorfor? Noe var det, for han hadde sprunget rett ut i veien uten å se seg for. Det var bare flaks at han ikke ble påkjørt.

– Det var i hvert fall bra vi møtte på ham her og ikke på Husøy. Jeg orker ikke enda en skummel ferie, la Sara lattermildt til.

Mathias og Gabriel lo, de også. De hadde fått nok spenning for lang tid under påskeferien i Gråskog, da Gabriel ble kidnappet for at faren skulle presses til å vedta byggingen av leiligheter i Munkemyra, og Mathias og Sara endte opp med å bli tatt til fange, de også. Mathias tenkte fortsatt på hvordan mennene til Katharina Lydersen hadde forgiftet Munkemyra, slik at flere dyr hadde dødd. Han hadde blitt enda mer opptatt av miljøvern og klima etterpå, godt hjulpet av Gabriel, som var kjempeopptatt av det og allerede snakket om å melde seg inn i Grønn Ungdom.

– Har du fått noen andre nice shots? Mathias så på Gabriel.

– Jepp, vil du se?

– Seff

Gabriel holdt frem fotoapparatet slik at Mathias kunne se displayet. Det var bilder fra flyet, av skyer og himmel, og Nord-Norge sett fra luften. Det var bilder av steder de hadde kjørt forbi. Og så var det et bilde av ham i profil. Mathias kunne ikke huske at Gabriel hadde knipset det.

– Når tok du dette? spurte han.

– Det var … det er ikke rart du ikke husker det, du satt helt i egne tanker, stotret Gabriel.

Mathias stirret på bildet. Han hadde en kvise på haken. En liten, ildrød blemme lyste opp og ødela hele bildet.

– Slett det, sa han.

– Seriøst? Det er jo sykt nice.

– Jeg liker det ikke.

– Ok, whatever.

Gabriel hørtes nesten litt såret ut. Han trykket på et par knapper, og bildet forsvant. Mathias stirret foran seg. Gabriel hadde sagt at bildet var nice, ikke at han var nice. Han så bort på Gabriel, som var oppslukt av kameraet. Han angret på den harde tonen. Kanskje hadde han reagert litt for kjapt da han ba Gabriel slette bildet.

